solvensmargen
Solvensmargen er betegnelsen for den minimumskapital, et forsikringsselskab skal være i besiddelse af for at kunne bevare tilladelse til at drive forsikringsvirksomhed.
Solvensmargenens størrelse er afhængig af forsikringsselskabets forretningsomfang.
Et skadesforsikringsselskabs solvensmargen er det største af to beløb, beregnet hhv. på basis af selskabets årspræmier (1. resultat) og på basis af selskabets årlige erstatningsudgifter (2. resultat). 1. resultat udgør 18 % af præmiebeløb op til 10 mio. ECU og 16 % af præmiebeløb derover. 2. resultat udgør 26 % af erstatningsudgifter op til 7 mio. ECU og 23 % af erstatningsudgifter derover.
Har forsikringsselskabet genforsikret sig, reduceres beløbet.
Solvensmargenen kan dog ikke blive mindre end nogle faste mindstebeløb, hvoraf der er fastsat fire, der gælder afhængigt af, hvilke forsikringsklasser selskabet har tilladelse til.
Den kapital, der kan anvendes til at dække solvensmargenen, betegnes basiskapital.